દુકાનમાલિક ગભરાતાં ગભરાતાં સાહેબને અંદર લઈ ગયો. પણ આખાયે સાયબર કાફેમાં એ એક જ બોક્સ ખાલી હતું. દુકાનમાલિક પણ મરાઠી ત્યજી હિન્દી પર ઊતરી આવ્યો અને કહ્યું, ‘સાહેબ, અભી જો બૈઠે હુએ હૈં, વો મેરે રેગ્યુલર કસ્ટમર્સ હૈ. અભી અભી એક લડકા ઈસ કમ્પ્યૂટર સે ઉઠકે ગયા હૈ. લેકીન ઇસ કમ્પ્યુટર પર જો બૈઠા થા વો લડકા આજ પહેલી બાર આયા થા. મૈંને ઉસકા આઈ.ડી પ્રુફ ભી લિયા હૈ.’ ઇ. દેશમુખે એનું આઈ.ડી. પ્રૂફ લઈ લીધું. જોવા ઉપરથી જ લાગતું હતું કે એ હન્ડ્રેડ પર્સન્ટેઝ નકલી છે. ઈ. દેશમુખ પાસે ઇ. ઝાલાએ વોટ્સ એપ પર મોકલેલો મલ્હારનો ફોટોગ્રાફ હતો જ. એમણે દુકાનના માલિકને એ ફોટો બતાવ્યો, ‘યે લડકા થા વો?’